
	[bookmark: nev]GOTTLASZNÉ PISTYUR ILDIKÓ VERONIKA
gottlaszne@gmail.com
gyógypedagógiai alapszak, szomatopedagógiai és tanulásban akadályozottak szakirány
BA, 8. félév
Eötvös Loránd Tudományegyetem
Bárczi Gusztáv Gyógypedagógiai Kar
	ÁCSNÉ VARGA RENÁTA
[bookmark: _GoBack]acsnereni@gmail.com
Gyógypedagógia alap, autizmus spektrum pedagógiája, szomatopedagógia szakirány
BA, 8. félév
Eötvös Loránd Tudományegyetem
Bárczi Gusztáv Gyógypedagógiai Kar


Témavezető:
	dr. Márkus Eszter
egyetemi docens, ELTE BGGYK




A hidroterápia közvetlen hatásai és a terápiához felhasználható eszközök

Dolgozatunkban a hidroterápiás foglalkozások eredményességét kutattuk fejlesztő nevelés-oktatás keretein belül, amely a súlyosan-halmozottan fogyatékos tanulók számára a gyógypedagógiai nevelési-oktatási intézményekben biztosított köznevelési szolgáltatás, erre a célra létrehozott külön csoportokban. Célcsoportunk a súlyosan-halmozottan fogyatékos személyek, akik a sajátos nevelési igényű tanulók egy speciális csoportja. Esetükben a fogyatékosság az egész élet során fennálló, tartós állapot, amelyre jellemző, hogy a testi struktúrák károsodása következtében az alapvető humán funkciók – mint a kommunikáció, a mozgás, a megismerő funkciók, az érzékelés-észlelés és az önkiszolgálás – minimálisan két területén súlyos vagy legsúlyosabb mértékű funkciózavar tapasztalható. Ennek hátterében rendszerint a korai életszakaszban bekövetkezett idegrendszeri károsodás áll, melynek következtében a fogyatékosságok különböző mértékűek kombinációjúak és megjelenésűek is lehetnek.
Dolgozatunk egyik célja arra irányult, hogy ezen személyek esetén milyen eredmények érhetők el a hidroterápiával. Vannak-e mérhető hatásai a terápiának a célcsoport fizikai és pszichés állapotában, csökkenthetők-e fájdalmaik és ezáltal javulhat-e életminőségük. Bemutattuk a kutatási módszereket és a hidroterápia során elvégzett méréseket (ízületi mozgásterjedelem, izom állapot és közérzet változás). Ezeket egy előre elkészített felmérő lap segítségével a foglalkozások előtt és azt követően mértük, illetve figyeltük meg. A mérések összesített eredményei és azok elemzése azt mutatta, hogy a hidroterápia pozitív hatása rövid távon kimutatható a tanulóink mozgásfunkcióiban, hangulatukban, aktivitásukban, ugyanakkor tartóssága nem volt igazolható.
A másik célkitűzésünk a terápia játékos megvalósítási területére irányult, amihez ismertettük a célcsoportunkhoz előzetes kutatások alapján összeállított elméleti játékgyűjteményt, mely specifikusan kádas hidroterápiás foglalkozásokhoz lett összeállítva, a főbb fejlesztési területek figyelembevételével (motoros, kognitív, szociális, kommunikációs, orientációs). Ezek az eszközök a hidroterápiás mozgásnevelés motiváló eszközei lehetnek és a szakembereknek is célzott segítséget nyújthatnak az órák színesítésére.
Kutatásaink a célkitűzéseknek megfelelően megvalósultak, és gyakorlati része a feltevéseinknek megfelelő eredményeket hozott. Ugyanakkor az elméleti gyűjteményben található játékok gyakorlati hatékonyságának alátámasztása még további kutatást igényel.



